— Со укхаза балха хьаяле дуккха хьалха денз болх беш хьайоагIаш я Роза. Со укхаза балха енача дийнахьа денз ший ханнахьа балха хьа а йоагIаш цхьан метте гIалатло йоацаш, бизза ший болх кхоачаш а беш саг я из. Ший урокал совгIа кхы а эшача метте массаза дакъа лоацаш къахьегаш хул из. Се балха йолчара тIераяьнна дIа-хьа яха со нийсъелча, се укхаза йолаш санна хеташ хул со из укхаза кIал хилча. ХIана аьлча, моллагIа хьаьша воагIаш, е цхьа балха гIулакх нийсде дезаш моттиг хилча шийна дIатIадилла гIулакх тешаме чакхдоаккхаш саг я из. Кхувш йоагIача вай тIехьен чIоагIа сагота я Розаз. Ший низ кхоачар хьа а деш къахьега цо. Дешархой хьацаухаш цIагIа Iеш хилча даьшка ноаношка телефон етташ дешара шоай бер тIехьа ма дита яхаш къахьегаш хул из. Цун нийса-м хургба хьехархой, бакъда цул дикагIа хургба аьнна оалалургац сона. Йизза хьехархо я из, — йоах, Ишкола кулгалхочо Йовлой Хаде.